Lučki most

Lučki most ili Most Mujage Komadine jest jedan od mostova u Mostaru. Lokacija Ovaj most premošćuje Neretvu nizvodno od Starog mosta i spaja Luku i Donju Mahalu. Historija Nakon Starog mosta i Mosta cara Franje Josipa (Most Musala) ovo je treći veći most izgrađen u Mostaru. Izgrađen je 1913. zaslugom gradonačelnika Mujage Komadine, po kome je i dobio ime iako je rijetkost da se osobama od lokalnog značaja posveti takva čast. Za prelazak ovog mosta i Mosta cara Franje Josipa plaćala se mostarina za pješake, pješake s konjem ili stokom, ali samo za prelazak sa desne na lijevu stranu, a povratak je bio besplatan. Most je srušen 24. maja 1992. Obnova mosta, posljednjeg od šest mostarskih koji su bili porušeni u ratu, izvršena je u periodu 2004–2005. Vrijednost radova iznosila je 3,27 miliona KM, a investitor je bila Vlada FBiH. Izvođač radova bila je "Hidrogradnja" iz Sarajeva u saradnji s firmom "Konstruktor-Neretva" iz Čapljine. Rekonstrukcija mosta rađena je po izvornim nacrtima. Opis Lučki most bio je graditeljski pothvat svog vremena, sa širokim kolnikom, nogostupima i 2 kandelabera na počecima mosta. To je prvi armiranobetonski most i ujedno najveći most takve vrste u Bosni i Hercegovini. Ima samo jedan luk. Izgrađen je sa stilskim detaljima kasne secesije u arhitektonskoj obradi. Dug je 72 m. U samoj Neretvi, uz lijevu i desnu obalu, izbetonirana su dva pravougaona postolja, uzdužno tokom Neretve, nadvisujući najniži vodostaj za samo 20-ak cm. Na svako postolje postavljena je konstrukcija piramidalno zarubljenog oblika, a u njih su postavljeni vertikalni nosači skele mosta. Ovi sanduci napunjeni su kamenom i šljunkom. Pored osnovnih vertikalnih drvenih nosača, iz svakog sanduka prema lučnom svodu postavljene su još po 4 garniture lepezasto postavljenih nosača. Literatura Krešimir Šaravanja, Mostovi Mostara iz austro-ugarskog razdoblja, Građevinski fakultet Sveučilišta u Mostaru, Mostar Vanjski linkovi Austrougarski carevi su spajali obale Neretve Obnovljen Lučki most Reference